“ชาญศิลป์” ส่งไม้ต่อ “อรรถพล” นั่ง CEO คนใหม่ “ปตท.” มั่นใจสานต่องานไม่สะดุด!
"ชาญศิลป์" ส่งไม้ต่อ "อรรถพล" นั่ง CEO คนใหม่ “ปตท.” มั่นใจสานต่องานไม่สะดุด!
"ชาญศิลป์" ส่งไม้ต่อ "อรรถพล" นั่ง CEO คนใหม่ “ปตท.” มั่นใจสานต่องานไม่สะดุด!
22 เม.ย. 2563

นายชาญศิลป์ ตรีนุชกร ประธานเจ้าหน้าที่บริหารและกรรมการผู้จัดการใหญ่ (CEO)  บริษัท ปตท. จำกัด (มหาชน) หรือ PTT มั่นใจว่าการบริหารงานขององค์กร ปตท.ภายใต้ นายอรรถพล ฤกษ์พิบูลย์ ประธานเจ้าหน้าที่บริหารและกรรมการผู้จัดการใหญ่คนใหม่ที่จะเข้ารับตำแหน่งในวันที่ 13 พ.ค.นี้จะไม่สะดุด หลังการทำงานของ ปตท.ที่ผ่านมาเป็นลักษณะของทีมเวิร์ก โดยเชื่อว่านายอรรถพลจะสามารถขับเคลื่อนสานต่อกลยุทธ์การลงทุนที่ได้กำหนดไว้ร่วมกันอยู่แล้ว
อย่างไรก็ตามสิ่งที่ต้องย้ำให้ความสำคัญมากที่สุด คือในเรื่องการป้องกันการทุจริตเพื่อให้องค์กรเป็นองค์กรที่ดีและมีความยั่งยืน หลังจากในช่วงที่ผ่านมา ปตท.มีคดีที่เกี่ยวข้องกับการทุจริต ทั้งในส่วนของการจ่ายสินบนของบริษัท โรลส์-รอยซ์ และคดีปาล์มน้ำมัน ในอินโดนีเซีย ซึ่งขณะนี้อยู่ในขั้นตอนตรวจสอบของสำนักงานคณะกรรมการป้องกันและปราบปรามการทุจริตแห่งชาติ (ป.ป.ช.)  แม้ยังไม่มีการพิพากษาที่ชัดเจน แต่ก็เป็นบทเรียนที่ต้องระวังต่อไป
“ไม่มีอะไรเสียใจ แต่ลำบากใจบางเรื่องในเรื่องที่ยังไม่มีการพิพากษาที่ชัดเจน ที่บางครั้งมีเรื่องการทุจริต ประเด็นคือว่าถ้าเรามีแล้วแก้ไขแล้วอย่าให้มีอีก เป็นบทเรียนจะทำให้องค์กรดี ปตท.เป็นสมบัติของทุกคน เรื่องที่อยู่ใน ป.ป.ช. ไม่ว่าจะเป็นปาล์มอินโดฯ หรือโรลส์-รอยซ์ เป็นเรื่องของคนภายในร่วมกับอดีตนักการเมืองภายนอก เรื่องที่ผมเสียใจ แต่ผมเข้ามาในเรื่องต้องไปจัดการ ซึ่งไม่อยากจะทำแต่ก็ต้องทำตามหน้าที่ แต่มีเรื่องราว 90% เป็นเรื่องดี เรื่องที่องค์กรเจริญก้าวหน้า…แต่เรื่องนี้เป็นเรื่องที่จำเป็น ผมจะไปพูดในบอร์ดที่ผมจะเข้าร่วมประชุมครั้งสุดท้ายในเดือนเมษายนนี้ เพราะพนักงานและผู้บริหารต้องช่วยเหลือเรื่องนี้ ไม่เช่นนั้นองค์กรไปไม่ได้”นายชาญศิลป์ กล่าว
นายชาญศิลป์ กล่าวอีกว่า สถานการณ์โควิด-19 ทำให้เกิดพฤติกรรมใหม่ (New Normal) สำหรับการตัดสินใจซื้อสินค้าในอนาคต ซึ่งกลุ่ม ปตท.ต้องติดตามและปรับแผนให้เหมาะสมในอนาคต โดยพฤติกรรมใหม่ที่จะเกิดขึ้นคือ การใช้ระบบดิจิทัล มากขึ้นทั้งการทำงานที่บ้าน การสั่งซื้อสินค้า ประชาชนจะให้ความสนใจในการดูแลสุขภาพ   ,เวชศาสตร์แห่งการชะลอวัย,สินค้าอาหาร ,การค้าปลีก ซึ่งสินค้าด้านสุขภาพ เช่น หน้ากากอนามัย ก็จะเป็นส่วนหนึ่งในสินค้าที่จำเป็นในการดำรงชีวิต
อนึ่ง นายชาญศิลป์ นับเป็น CEO คนที่ 9 ของปตท. ซึ่งจะครบการดำรงตำแหน่งในวันที่ 12 พ.ค.นี้ โดยมีระยะเวลาการทำงานในปตท.รวม 38 ปี ตั้งแต่ปี พ.ศ.2525 และมีระยะเวลาดำรงตำแหน่ง CEO ทั้งสิ้น 620 วัน 
 